हमारी फिल्मी प्रेम कहानियों में, ज्यादातर में, एक चीज है जो प्रेम को सफल बनाती है. हास्य. हास्य अच्छा हो तो प्रेम कहानी सफल लगती है. है यह प्लेसिबो इफेक्ट, लेकिन जब से होम्योपेथी ने प्लेसिबो प्रभाव से आशातीत सफलता हासिल की है, अफसानानिगारों को लगता है हास्य भी प्रेम को वैसी ही सफलता दिला देगा. फिल्म ऐसे ही हास्य की टेक लेकर मनोरंजन करती है. दर्शक खुश भी होते हैं, लेकिन इस त्वरित तृप्ति में प्रेम अपना अस्तित्व खो देता है, रोता है, हंसी-ठहाकों में वह रोना भी दर्शकों को हंसना लगता है. फिल्म प्रेम की टेक भी लेती है, ‘दिलवाले दुल्हनिया ले जाएंगे’ से, और श्रद्धा से आदरांजलि देते हुए उसे पूरी तरह आत्मसात करती है. ऐसा करना फिल्म के सिर्फ पहले एक घंटे को दिलचस्प बनाता है, हास्य यहां भी उसका संकटमोचन है, लेकिन दूसरा हिस्सा, जहां (मेलो) ड्रामा शुरू होता है, और ‘मैंने प्यार किया’,‘प्यार किया तो डरना क्या’ बीच-बीच में पॉप-अप विंडो की तरह फुदकते हैं, संकटमोचन भी मोच का शिकार होता है.